הוועדה לענייני ביקורת המדינה, כנסת 20, פרוטוקול מספר 279, 2017-11-15 10:00

שלי יחימוביץ': בוקר טוב לכולם, אנחנו פותחים בדיון בנושא היטל אבטחה ברשויות המקומיות – דוחות על הביקורת בשלטון המקומי 2016 – חקיקת חוקי עזר של רשויות מקומיות, בעקבות דוח מבקר המדינה בנושא.

שלי יחימוביץ': הדיון הזה מתכנס לבקשת חברת הכנסת יוליה מלינובסקי, שהנושא מאוד חשוב לה, ועוסקת בו זמן רב.

שלי יחימוביץ': ונעניתי לבקשה כיוון שהנושא אכן נראה חשוב, וגם מכיוון שאנחנו עומדים ממש לפני התקנת תקנות בעניין הזה.

שלי יחימוביץ': ספציפית אנחנו מייחדים את הדיון הזה לנושא היטל האבטחה.

שלי יחימוביץ': תזכורת למי שצופים בנו עכשיו בפורטל ולא מצויים בנושא, היטל האבטחה הוא אופציה שניתנה לרשויות המקומיות בראשית שנות ה-2000, בזמן האינתיפאדה השנייה, עת היו פיגועים רבים ורבי נפגעים, ואזרחים היו בסכנת חיים תמידית כשיצאו לרחובות.

שלי יחימוביץ': וכיוון שלרשויות המקומיות לא היה תקצוב לממן היקפי אבטחה בשיעורים כמו שנדרשו אז, התאפשר לרשויות להטיל היטל כזה.

שלי יחימוביץ': מקץ שנים רבות אנחנו מתכנסים כאן כדי לבדוק מה עלה בגורלו של ההיטל הזה, מי גובה אותו, באילו סכומים מדובר, מדוע ממשיכים לגבות אותו.

שלי יחימוביץ': אם כי זו לא סוגיה של המבקר, מדוע זו סוגיה של הממשלה, אבל גם בהינתן שההיטל הזה הוא אופציה שניתנת על-פי חוק, האם יש פיקוח על ההיטל?

שלי יחימוביץ': האם יש מגבלות?

שלי יחימוביץ': האם הכסף הזה צבוע או שהוא יכול לעבור למטרות אחרות?

שלי יחימוביץ': וכן הלאה, שאלות רבות שיישאלו כאן, ואנחנו תיכף נשמע את סקירת נציגי המבקר בנושא הזה, אבל חברת הכנסת מלינובסקי, אני אאפשר לך לפתוח את הדיון ולפרוס את הבעיה, בבקשה.

יוליה מלינובסקי: תודה רבה, גברתי היושבת-ראש.

יוליה מלינובסקי: אני חייבת להגיד שאני נורא מתרגשת כי הנושא הזה, כפי שציינת, אני נלחמת בדבר הזה שנקרא: אגרת שמירה כבר מעל לעשור, כשעוד הייתי חברת מועצת העיר חולון, וגם יש בג"ץ על שמי, שזה היה הרבה יותר גרוע מאשר עכשיו, ולכבוד הבג"ץ הזה תיקנו הרבה דברים, אבל בעיניי זה עדיין נשאר גרוע.

יוליה מלינובסקי: ואני מגדירה את זה כאגרה, אלא כמס.

יוליה מלינובסקי: יש הבדל מהותי כי אנשים לא ביקשו את השירות הזה, לא הזמינו אותו, ובכל זאת בגלל שזו שורה נוספת בארנונה, הם נאלצים לשלם אותו.

יוליה מלינובסקי: גם לא ברור מה עושים עם הכסף.

יוליה מלינובסקי: הדוחות מתייחסים לזה.

יוליה מלינובסקי: אני לא אכנס לפרטים.

יוליה מלינובסקי: אני חושבת שהמס הזה הוא לא מוסרי, כי לנו כאזרחים יש ברית עם המדינה, שאנחנו עושים א', ב', ג', והמדינה בתמורה מספקת דברים בסיסיים, וביטחון זה דבר בסיסי ביותר.

יוליה מלינובסקי: אין שום סיבה לגבות מס נוסף על זה.

יוליה מלינובסקי: ואם כבר, זה לא צריך להיות בהוראת שעה שמתחדשת.

יוליה מלינובסקי: כפי שיודעת גברתי היושבת-ראש, הממשלה החליטה לחדש הוראת שעה, זאת פעם רביעית עכשיו.

יוליה מלינובסקי: זאת אומרת, זה כבר הפך להיות משהו קבוע.

יוליה מלינובסקי: אם הממשלה חושבת שאנחנו כאזרחים צריכים לשלם מסים נוספים, שיעשו את זה בחקיקה ולא דרך הוראת שעה שהולכת מתחת לרדאר.

יוליה מלינובסקי: אז כפי שאמרתי, לדעתי זה לא מוסרי.

יוליה מלינובסקי: זה גם לא שוויוני, כי נכון לעכשיו לכל ראש עיר יש סמכות להחליט אם הוא גובה אתה מס הזה או לא.

יוליה מלינובסקי: זאת אומרת, יכול להיות שמי שגר בתל-אביב משלם ומי שגר בהרצליה לא משלם.

יוליה מלינובסקי: אז זה יוצר אי שוויון.

יוליה מלינובסקי: זה גם כן מס שהוא כפל מס, כי יש, למשל, עסקים שמחויבים בשמירה על-פי חוק רישוי עסקים, ופה מטילים עליהם מס נוסף על השמירה כי ממילא הם מחויבים באבטחה.

יוליה מלינובסקי: וזה גם מס לא מידתי כי, למשל, בן-אדם, ויש לי פה פניות ציבור רבות, מניצולי שואה, מנכי צה"ל, שהם זכאים להנחה בארנונה, אבל לא זכאים בהנחה לאגרת שמירה, וכל רשות ורשות מגדירה לעצמה אם היא נותנת את ההנחה הזאת או לא נותנת את ההנחה הזאת.

יוליה מלינובסקי: זה משהו שיוצר הרגשה לא טובה, וכמובן יש דוח המבקר.

יוליה מלינובסקי: אני לא אתייחס כי כמובן שאנשי המבקר יתייחסו.

יוליה מלינובסקי: אני חייבת להגיד שכשנכנסתי לכנסת פניתי למשרד הפנים בשאלות הבהרה, בשאילתה, בשאלות מאוד ברורות, מי גובה מה, כמה גובים, מה הפילוג, יש כללים ברורים.

יוליה מלינובסקי: יצאו אינספור חוזרי מנכ"ל בנושא הזה שמנסים להסביר את הנושא, ואין תשובות.

יוליה מלינובסקי: משרד הפנים פשוט לא יודע.

יוליה מלינובסקי: אחר-כך הייתי צריכה לעשות קול קורא בפייסבוק לאנשים שידווח למי הוא גובה ולמי הוא לא גובה את המס הזה.

יוליה מלינובסקי: גם בהמשך, אני יודעת שלאחרונה נשיא התאחדות לשכות המסחר פנו למשרד הפנים באותן שאלות על-פי חופש המידע וגם כן לא קיבלו תשובה.

יוליה מלינובסקי: אני מאמינה שהם ירחיבו את זה בהמשך.

יוליה מלינובסקי: זאת אומרת, נכון לעכשיו, אחרי כמעט עשור שגובים את הכסף מתושבי ישראל - - - אזרחי ישראל לא יודעים מי גובה, כמה גובים, לאן הולך הכסף, זה לא מתנהל על-פי מינהל תקין, וזה מאוד מדאיג.

יוליה מלינובסקי: יתירה מזאת, בהארכת השעה הקודמת שהיתה לפני שנתיים, היה דיון בוועדת הפנים של הכנסת ויו"ר הוועדה התבטא מאוד בחריפות בדיוק על אותם שאלות.

יוליה מלינובסקי: זה הפרדת משטרה, זה משטרות כיס לראשי רשויות, זה כניסה בוטה לכיסו של האזרח, כאילו האזרח הוא פרה חולבת של השלטון המקומי ושל השלטון המרכזי.

יוליה מלינובסקי: ואז היתה אמירה של משרד הפנים, שהשר דרעי, שאז רק נכנס לתפקיד, עוד לא בקי מספיק בנתונים והוא צריך ללמוד את הנושא והוא ילמד אותו וייתן את דעתו.

יוליה מלינובסקי: מה קורה עכשיו?

יוליה מלינובסקי: שנתיים אחרי שהיו צריכים ללמוד את הנושא, אנחנו עדיין באותו מצב שאף אחד לא יודע מה באמת קורה בפועל.

יוליה מלינובסקי: משרד הפנים מספק נתונים לא נכונים כי היא גם מכניסה רשויות שלא גובות אגרת שמירה בתוך הקלחת.

שלי יחימוביץ': את זה אנחנו נשמע מהמבקר.

יוליה מלינובסקי: אז רק משפט אחרון.

יוליה מלינובסקי: אם ינסו להציג שיש דעה גורפת בין ראשי רשויות שצריך לגבות את המס, אני מוכנה למסור לך את זה.

יוליה מלינובסקי: יש לי פה אוסף של מכתבים מראשי רשויות כמו: ירושלים, חיפה, אור עקיבא, ראשון לציון, פתח תקווה, גבעתיים, הרצליה, שדרות וכולי, שראשי רשויות החליטו שהאזרח הוא לא פרה חולבת ולא גובים מס וזה לא פוגע בביטחון ועדיין יש להם שיטור עירוני, כי אחת הטענות שאנחנו נשמע פה שאם יבטלו את אגרת השמירה זה יפגע בביטחון ולא יהיה שיטור עירוני.

יוליה מלינובסקי: בולשיט, כי יש דוגמאות בשטח שאומרות שזה לא נכון.

יוליה מלינובסקי: אני מודה לך, ואני מתרגשת כי דיון כזה זו ההזדמנות שלי במאבק שלי מעל עשור.

יוליה מלינובסקי: תודה רבה.

שלי יחימוביץ': תודה, יוליה.

שלי יחימוביץ': אנחנו נשמע עכשיו את תמצית הדוח שנעשה במשרד מבקר המדינה.

שלי יחימוביץ': רואה החשבון נידאל בלעום, בבקשה.

<נידאל בלעום: שמי נידאל בלעום, אני מנהל אגף א' לביקורת השלטון המקומי.

<נידאל בלעום: אנחנו עשינו את הביקורת האחרונה על חקיקת חוקי עזר.

שלי יחימוביץ': אני יודעת, ובכל זאת, לצורך הדיון הזה אני מבקשת להתמקד אך ורק בסוגיית היטל האבטחה כי זה הדיון הנקודתי שמתקיים כאן עכשיו.

שלי יחימוביץ': ואם אפשר, ברשותך, לפתוח בנתונים כי לא ברור לנו איזה רשויות גובות, איזה רשויות לא גובות, על איזה סכומים מדובר.

שלי יחימוביץ': קודם כל, בוא נפתח בנתונים הבסיסיים ואחר-כך נמשיך הלאה ליתר הדברים, אם הכסף צבוע או לא צבוע וכן הלאה.

<נידאל בלעום: ברמתה עיקרון, היטל השמירה או אגרת השמירה נכללה בשני דוחות של מבקר המדינה.

<נידאל בלעום: האחד, ב-2015, אז חוזר מנכ"ל השתנה מאז עד היום, ואחת ב-2016.

<נידאל בלעום: אז בדקו גם מה עשו עם הכסף של האגרה או ההיטל שגבו.

<נידאל בלעום: אנחנו בביקורת שלנו ב-2016 לא התייחסנו לזה.

<נידאל בלעום: התייחסנו כפי שאמרת, לכמה רשויות יש, לכמה רשויות אין, ולפי איזו שיטה הם כן מחייבים.

<נידאל בלעום: לפי נתוני משרד הפנים נכון לסוף 2015, 63 רשויות מקומיות הטילו חוק עזר בדבר אגרת שמירה, אבל 41 מתוך -63 האלה עדיין חייבו לפי נכס ולא לפי התיקון החדש, זאת אומרת, לפי מטר רבוע.

<נידאל בלעום: זאת אומרת, 22 עשו בסדר, אבל מתוך ה-250 - - -

שלי יחימוביץ': עכשיו התקנות מחייבות לפי שטח?

<נידאל בלעום: לפי שטח.

שלי יחימוביץ': מה זה אומר?

שלי יחימוביץ': זה אומר שמפעל לואו-טק שיש לו רצפת ייצור גדולה משלם הון תועפות היטל אבטחה?

<נידאל בלעום: כן.

<נידאל בלעום: יש אפשרות לתת הנחה לפי שטח מבנה שהוא לא למגורים.

שלי יחימוביץ': יש אפשרות וזה תלוי בראש הרשות?

<נידאל בלעום: כן, בתקנות זה כתוב - - -

יוליה מלינובסקי: זה לא קורה.

<נידאל בלעום: יכול להיות שזה לא קורה.

<נידאל בלעום: אנחנו לא בדקנו את העניין הזה.

<נידאל בלעום: אבל מתוך 257 רשויות מקומיות, רק ל-63 יש חוק עזר, 41 לפי נכס ו-42 לפי שטח.

יוליה מלינובסקי: מאז זה השתנה.

שלי יחימוביץ': תני לו לפרט, ואחרי זה חופשי תתערבי בדיון.

<נידאל בלעום: היה אמור להתקיים דיון בכנסת קודם, בוועדת הפנים, ומשרד הפנים לקראת הדיון הזה שלח שאלון ל-250 רשויות מקומיות.

שלי יחימוביץ': מי שלח את השאלון?

<נידאל בלעום: משרד הפנים.

<נידאל בלעום: והוא ביקש לקבל נתונים - - -

שלי יחימוביץ': נתונים האם גובים?

<נידאל בלעום: נתונים כלליים על ההיטל, אם יש חוק, כמה גובים - - -

שלי יחימוביץ': קודם כל, אם גובים, ודבר שני, כמה גובים.

<נידאל בלעום: ועל מה מוציאים את הכסף.

<נידאל בלעום: אבל רק 37 רשויות מקומיות השיבו.

שלי יחימוביץ': ושאר הרשויות המקומיות מתוך 250 בכלל לא הואילו לענות למשרד הפנים?

<קריאה: זה אומר דרשני כבר.

שלי יחימוביץ': מה זה אומר, שמשרד הפנים לא יכול לקבל נתון כל-כך בסיסי מרשויות מקומיות?

שלי יחימוביץ': זה נשמע לי לא הגיוני.

שלי יחימוביץ': נשלח מכתב חוזר, טרם ענית לפנייתי מיום זה וזה, האם תוכל לשלוח לי את הנתונים?

<מירה רזין: אנחנו הערנו למשרד הפנים.

<מירה רזין: משרד הפנים צריך לענות.

<נידאל בלעום: אני אמשיך.

<נידאל בלעום: 21 מתוך הרשויות שהשיבו אמרו שהן גובות את ההיטל, ו-16 מסרו שאינן גובות אותו.

שלי יחימוביץ': לכם יש נתונים אחרים?

שלי יחימוביץ': ניסיתם להשיג נתונים אחרים שלא באמצעות?

שלי יחימוביץ': - - -

<נידאל בלעום: אנחנו לא עשינו את הבדיקה ברשויות המקומיות, מאחר שעשינו בדיקה על כלל הרשויות המקומיות, ואי אפשר לעשות ביקורת בכל ה-257, אז הבדיקה התמקדה בהליך החקיקה שמטבע הדברים מתקיים במשרד הפנים.

שלי יחימוביץ': אבל לו יתואר שמשרד המבקר היה שולח את אותה בקשה לרשויות המקומיות, מן הסתם הייתם מקבלים תשובה.

<נידאל בלעום: היינו צריכים להפעיל לחצים כי את מבינה שלמשרד הפנים יש יותר כוח מאשר יש לנו.

<מירה רזין: הדוח עצמו היה על כל חוקי העזר.

<מירה רזין: אנחנו שלחנו שאלון וקיבלנו בסוף מ-220 אחרי שעבדנו מאוד-מאוד קשה.

שלי יחימוביץ': אבל ה-220 שענו לכם התייחסו גם לסוגיית היטל האבטחה?

<נידאל בלעום: כן.

שלי יחימוביץ': כלומר, יש לכם נתונים יותר מאשר למשרד הפנים.

<נידאל בלעום: יש לנו נתונים, למי יש ולמי אין.

<אבישי קרפנשיף: 155 רשויות השיבו.

<אבישי קרפנשיף: מה שאנחנו ביקשנו זה רק אם יש להן חוקי עזר או אין להן חוקי עזר.

שלי יחימוביץ': לא שאלתם אם הם גובים או לא גובים?

<אבישי קרפנשיף: לא שאלנו אם גובים או לא גובים, כי זה לא נתון שמספק אותנו בדרך-כלל, אנחנו צריכים לבדוק מה קורה.

שלי יחימוביץ': מה זה, לא מספק?

שלי יחימוביץ': אפילו לא שאלתם.

<נידאל בלעום: בבדיקה שאנחנו עשינו לא יכולים לרדת לרזולוציה כזאת כי מטרת הביקור היתה לבדוק תהליך חקיקת חוקי עזר.

שלי יחימוביץ': נוכל בהמשך הדיון לבקש מכם להשלים את הדוח הזה?

<נידאל בלעום: זו בדיקה אחרת לגמרי, צריך הליך אישור אצל המבקר, והמבקר יאשר לנו לעשות בדיקה כזאת.

שלי יחימוביץ': או לחלופין שאנחנו נזמן דיון ונבקש לפי סעיף 21 לעשות את הבדיקה.

<מירה רזין: אנחנו ביקשנו ממשרד הפנים, בדוח עצמו, בסיכום היתה המלצה שמשרד הפנים - - -

שלי יחימוביץ': וכרגע אתם מחכים שמשרד הפנים?

שלי יחימוביץ': - - -

<מירה רזין: זה שנה ומשהו.

<מירה רזין: הוא צריך לדווח על תיקון ליקויים.

<נידאל בלעום: הערנו למשרד הפנים, שבעצם אין לו את המידע הבסיסי על הוצאות השמירה של רוב הרשויות המקומיות, שיעור הגבייה בפועל ומספר העובדים שמימון העסקתם בוצע מתוך ההיטל הזה.

<נידאל בלעום: למשרד הפנים אין את הנתונים האלה אז הוא לא יכול לקבל שום החלטה בעניין.

<נידאל בלעום: אנחנו המלצנו למשרד הפנים בעיקר שעליו לקיים מעקב בנוגע לרשויות המקומיות שנדרשו להגיש לו חוקי עזר עדכניים בכלל, ובפרט לגבי חוק עזר בעניין היטל שמירה.

<נידאל בלעום: עליו לוודא שחוקי העזר שיגישו הרשויות יתאימו להוראות תקנות העיריות ושלא תהיה חריגה, אפרופו התעריפים, שיטת החיוב, ואנחנו הערנו לו שהמידע שנמצא ברשותו על הכנסות מרבית הרשויות המקומיות מהיטל השמירה וההוצאות, הוא חלקי בלבד.

<נידאל בלעום: בעצם 37 רשויות - - - הוא צריך לעמוד על כך שהרשויות המקומיות ימציאו לו בהקדם האפשרי את מלוא המידע כדי שהוא יוכל למפות - - -

שלי יחימוביץ': ההערה הזאת נשלחה אליו בנובמבר 2016?

<נידאל בלעום: כן.

שלי יחימוביץ': לפני שנה בדיוק.

שלי יחימוביץ': וקיבלתם תשובה?

<נידאל בלעום: אנחנו הבנו בתשובה שלהם וההתייחסות, שהרשויות המקומיות היו אמורות למסור למשרד הפנים את כל המידע עד יולי 2017.

<נידאל בלעום: אנחנו לא יודעים מה קרה בפועל.

שלי יחימוביץ': יש עוד נתונים שאתה רוצה לחלוק אתנו?

<נידאל בלעום: לא.

שלי יחימוביץ': כלומר, אתם לא יכולים לתת לנו תשובה לשאלה אם הכסף הזה צבוע?

<נידאל בלעום: לא.

<נידאל בלעום: לא בדקנו את זה.

<מירה רזין: אני רוצה רק להוסיף, שהתשובה של משרד הפנים לדוח היתה כזאת: המינהל לשלטון מקומי התייעץ עם אגף בכיר לביקורת ברשויות המקומיות, זה אגף אצלו, בדבר שיקוף הנתונים הכספיים בדבר הכנסות והוצאות בגין חוקי העזר.

<מירה רזין: זה מה שהוא ענה לנו בשיג ושיח על - - - הוא אמור היה לעשות את זה.

יוליה מלינובסקי: עשור אחרי הגבייה הם צריכים להתייעץ, עשור אחרי הגבייה הם צריכים לבדוק את הנתונים.

יוליה מלינובסקי: גברתי היושבת-ראש, היתה פה נקודה מאוד חשובה, ואולי לא שמנו לב.

יוליה מלינובסקי: אל"ף, יש רשויות שעדיין מחייבות על-פי יחידת דיור, ובי"ת, רוב רובן של הרשויות גובות היטל גבוה מהמותר, וזה לא תוקן.

יוליה מלינובסקי: זאת אומרת, הן עדיין ממשיכות לגבות יותר ממה שמשרד הפנים מרשה להן.

יוליה מלינובסקי: זו נקודה קריטית, וכולם יודעים את זה וזה עלה לא פעם, גם בוועדת הפנים של הכנסת, שיש רשויות, ורוב רובן של הרשויות גובות על-פי חוקי העזר הישנים בתעריף שלא מותר להן.

שלי יחימוביץ': משרד הפנים, בבקשה.

<יוסי בנישתי: אני יוסי בנישתי, מאגף תקציבים במשרד הפנים.

שלי יחימוביץ': כתוב לי כאן, יחזקאל רז, מנהל אגף חירום וביטחון.

שלי יחימוביץ': נמצא פה גם?

<יוסי בנישתי: גם הוא נמצא.

שלי יחימוביץ': אז מי משניכם מדבר?

<יוסי בנישתי: אני.

<יוסי בנישתי: לגבי היטלי שמירה – צריך להכיר גם את התהליך עצמו.

<יוסי בנישתי: אנחנו הסברנו את זה לאבישי שישב אתנו בביקורת.

<יוסי בנישתי: התהליך מתחיל בגיבוש של מעטפת מבצעית של שירותי השמירה של הצרכים המבצעיים שנדרשים לאבטחה.

שלי יחימוביץ': איפה מתחיל התהליך הזה?

<יוסי בנישתי: במינהל חירום אצלנו, אצל יחזקאל רז.

<יוסי בנישתי: אחרי שמאושרת המעטפת המבצעית ומרכיבי השמירה, זה עובר אלינו, למינהל השלטון המקומי.

שלי יחימוביץ': מעטפת מבצעית של כל ישוב וישוב?

שלי יחימוביץ': מעטפת מבצעית כללית לשלטון המקומי?

שלי יחימוביץ': לא הבנתי.

<יוסי בנישתי: לא.

<יוסי בנישתי: קודם כל, ההחלטה לחוקק חוק עזר היא של הרשות המקומית.

<יוסי בנישתי: משרד הפנים לא מוסמך לחייב לחוקק, זו סמכות שלהם.

שלי יחימוביץ': אבל אנחנו באמת לא צריכים את כל ההיסטוריה של איך מחוקקים חוקי עזר.

שלי יחימוביץ': אנחנו פה בסוגיה מאוד-מאוד נקודתית, של היטל שמירה.

<יוסי בנישתי: אז מהי הנקודה הנקודתית?

שלי יחימוביץ': בוא נתחיל.

שלי יחימוביץ': איך זה שמשרד הפנים אפילו לא יודע איזה רשויות גובות את ההיטל הזה?

שלי יחימוביץ': זה הרי לא סביר, זה פרט מידע כל-כך בסיסי ושכל-כך קל לקבל אותו.

שלי יחימוביץ': יכול להיות שתגלו שצריך לבטל בכלל את חוקי העזר כי יש רק שלוש רשויות שגובות, למשל.

שלי יחימוביץ': ושזה כבר משהו אנכרוניסטי.

שלי יחימוביץ': אני לא יודעת, אולי לא.

שלי יחימוביץ': אבל, למשל, ברמת המידע אפילו.

<יוסי בנישתי: את המידע יש לנו דרך הדוחות הכספיים, מידע שהוא לא שלם, הוא חלקי, כי גם הרישום לא תמיד נעשה נכון מבחינת הדוחות עצמם.

שלי יחימוביץ': מה זאת אומרת?

שלי יחימוביץ': אם משרד הפנים שולח חוזר לרשויות המקומיות ושואל, האם אתם גובים היטל אבטחה?

שלי יחימוביץ': התשובה היא פשוטה, כן או לא.

שלי יחימוביץ': כמה גביתם בשנה שחלפה?

שלי יחימוביץ': סכום.

שלי יחימוביץ': מה ייעודו של הכסף?

שלי יחימוביץ': למה הוא משמש?

שלי יחימוביץ': האם הוא משמש לאבטחה או לא?

שלי יחימוביץ': למשרד הפנים אין את הפררוגטיבה ואת הסמכות לבקש את הנתונים הפשוטים האלה?

<יוסי בנישתי: ראית שמשרד הפנים ביקש וקיבל מחלק קטן מהרשויות המקומיות.

שלי יחימוביץ': כשאני פונה פניית ציבור למשרד ממשלתי בשם אזרח שפונה אליי ואני לא מקבלת תשובה, אני שולחת מכתב, בתאריך זה וזה שלחתי לך פנייה, טרם קיבלתי תשובה.

שלי יחימוביץ': אחר-כך העוזרים הפרלמנטריים שלי מתקשרים ושואלים מדוע לא קיבלנו תשובה.

שלי יחימוביץ': ואם אני לא מקבלת תשובה אחרי פרק זמן, אז אני מתקשרת אל השר או אל המנכ"ל ואני אומרת, זה לא יתכן שאתם לא עונים לי על שאלה כל-כך פשוטה.

שלי יחימוביץ': האם הדבר הזה נעשה?

<יוסי בנישתי: כן, העברנו פנייה נוספת, גם עשינו סבב טלפוני בין הגזברים.

שלי יחימוביץ': ואחרי שעשיתם את הסבב הטלפוני, יש לכם מערך נתונים יותר רציני?

<יוסי בנישתי: יש לנו מערך נתונים - - -

שלי יחימוביץ': מה הוא אומר?

<יוסי בנישתי: הוא פורס את כמה הרשויות המקומיות גובות מהיטל השמירה.

שלי יחימוביץ': כמה רשויות גובות את היטל השמירה בכלל?

שלי יחימוביץ': מה הנתון שבידיכם?

<יוסי בנישתי: אצלנו זה - - -

שלי יחימוביץ': אני לא מבינה אתכם.

שלי יחימוביץ': ידעתם מה הנושא של הישיבה.

שלי יחימוביץ': לא הפתענו אתכם פתאום בשאלה מדהימה.

שלי יחימוביץ': זה פרט הבסיס שהייתם אמורים לבוא איתו לדיון.

<יוסי בנישתי: מעל 70 רשויות מקומיות.

שלי יחימוביץ': ואתם יודעים מה הסכום שנגבה ב-2016, למשל?

שלי יחימוביץ': אתם יודעים להשיב לי על השאלה הזאת?

<קריאה: 350 מיליון שקל.

שלי יחימוביץ': איך זה שהתאחדות התעשיינים יודעת את הסכום ואתם לא יודעים?

שלי יחימוביץ': זה לא הגיוני.

<יהודה שגב: אנחנו קיבלנו את הנתונים ממשרד הפנים.

<יהודה שגב: שלחנו על-פי חוק חופש המידע, ביקשנו נתונים, והנה הנתונים.

<יהודה שגב: כל הנתונים שיש בידי משרד הפנים בפנייך.

שלי יחימוביץ': אתה רוצה להמשיך?

<יוסי בנישתי: כן.

<יוסי בנישתי: את שואלת על כל הרשויות המקומיות שגובות היטל שמירה, כמה הן גובות?

<יוסי בנישתי: זו השאלה?

שלי יחימוביץ': שאלתי כמה גובות, אמרת 70, ועכשיו אני שואלת על הסכום הכללי שהן גובות.

<יוסי בנישתי: הנתון שלנו הוא 300 מיליון שקל.

<יוסי בנישתי: לא 350 מיליון.

שלי יחימוביץ': יש לכם נתונים אם הכסף הזה צבוע?

שלי יחימוביץ': אם הוא באמת מגיע ליעדו?

שלי יחימוביץ': יש לכם איזושהי בקרה?

<יוסי בנישתי: מוגדר בחוק מה הייעוד שלו, בהתאם לתוכנית שמירה - - - במינהל חירום.

<יוסי בנישתי: אין לנו נתונים אם בפועל, השקל שנגבה, הולך בדיוק לסייר הזה או לסייר אחר.

שלי יחימוביץ': אני לא צריכה שהשקל הספציפי יעבור.

שלי יחימוביץ': אני צריכה שהסכום שנגבה יעבור ליעדו.

<יוסי בנישתי: על-פי חוק הוא צבוע, ואסור להשתמש בו לייעוד אחר.

<קריאה: אם עוברים על החוק ואנחנו לא יודעים, זו שאלה אחרת.

שלי יחימוביץ': יחזקאל רז, מנהל אגף חירום וביטחון במשרד הפנים, אתם בודקים מדי פעם אם עדיין בכלל נחוץ להטיל את ההיטל הזה?

<יחזקאל רז: כן.

<יחזקאל רז: צריך להפריד בין שתי קטגוריות.

<יחזקאל רז: יש את הקטגוריה של יהודה ושומרון, שאגרת שמירה הם גבו מימים-ימימה.

<יחזקאל רז: אז יש פה את אגרת השמירה במסגרת יהודה ושומרון.

<יחזקאל רז: אישרו בממשלת ישראל תקציב למערכי אכיפה עירוניים.

<יחזקאל רז: במסגרת מערכי האכיפה העירוניים הקצו שוטרים במסגרת המשרד לביטחון הפנים, אישרו כוח שיטור לרשויות המקומיות, והרשויות המקומיות אמורות לספק את הפקחים המסייעים לשוטרים האלה.

<יחזקאל רז: ופה נכנס הסיפור של היטלי השמירה.

<יחזקאל רז: השיטור ממומן על-ידי הממשלה, והפקחים אמורים להיות ממומנים על-ידי הרשויות המקומיות, או דרך תקציבן או דרך היטלי שמירה.

<יחזקאל רז: במסגרת מערך האכיפה הזה, המשרד לביטחון הפנים מפרסם את כל הנתונים, כמה שוטרים, עשרה שוטרים, 20 שוטרים וכולי, מציגים את התוכנית, את מספר הסיורים, אנחנו מאשרים את המסגרת הכללית, ואז זה מגיע לנושא של תמחור.

<יחזקאל רז: כל התמחור נכנס במסגרת תמחור שקבע מנכ"ל משרד הפנים במסגרת חוזר מנכ"ל, ואף רשות לא יכולה לסטות מהתמחור הזה.

<יחזקאל רז: זה דבר אחד.

<יחזקאל רז: הדבר השני, חד משמעית מוגדר במסגרת החוק שהתקציב הזה הוא צבוע, הוא צבוע, הוא מנוהל, כל הגזברים קיבלו הנחיות, הם מגיעים, הם מציגים את העניין של התמחור, והם מונחים לנהל את זה בחשבון בנק נפרד.

<יחזקאל רז: הרשויות מונחות ואמורות לבצע את זה, והן בהחלט מבצעות את זה על-פי חוק.

שלי יחימוביץ': עשיתם איזשהו שיקול דעת?

שלי יחימוביץ': הרי המס הזה הוטל ברגע מסוים בזמן שבו הוא היה מאוד-מאוד נחוץ, כמו שהטילו פעם היטל מלחמה.

שלי יחימוביץ': יש לנו מלחמות רבות אחרות לצערנו, אבל המלחמה הזאת כבר הרבה שנים לא קיימת.

<יחזקאל רז: זה נכון, אבל אנחנו מדברים על המשרד לביטחון הפנים.

<יחזקאל רז: האחריות על הביטחון במדינת ישראל ניתנה למשרד לביטחון הפנים ולשר לביטחון הפנים.

<יחזקאל רז: השר לביטחון הפנים בעצם קובע איזה רשויות, יש נקודות אדומות וכולי, והוא קובע לאן להקצות.

שלי יחימוביץ': זאת אומרת, רשות לא יכולה לגבות את המס אם היא לא סומנה כנקודה אדומה?

<יחזקאל רז: היא יכולה, אבל היא לא מקבלת שוטרים.

שלי יחימוביץ': אבל היא מקבלת כסף.

<יחזקאל רז: היא לא מקבלת כסף.

שלי יחימוביץ': היא גובה את ההיטל.

<יחזקאל רז: לא.

שלי יחימוביץ': כל רשות, גם אם היא שלווה כמו מדינה אירופית שלווה יכולה לגבות היטל אבטחה?

<יחזקאל רז: רשות יכולה, כן.

<יחזקאל רז: היא מציגה את העניין לגבי הסיורים וזה קורה.

<קריאה: אין כזו רשות שלווה.

<קריאה: בשוויץ אולי.

<קריאה: אוטופיה.

<קריאה: אז לא היינו צריכים שוטרים בכלל.

שלי יחימוביץ': יהודה שגב, בבקשה.

<יהודה שגב: אני מלשכת התיאום של הארגונים הכלכליים, אני מייצג פה את כולם.

<יהודה שגב: הגעתי מסיבה אחת מאוד פשוטה.

<יהודה שגב: בשבוע האב הולכת להיות מונחת הצעת חוק שמאריכה, סליחה על הביטוי, האי-סדר הזה, אני לא רוצה להשתמש במילה יותר בוטה, לעוד שנתיים, ולגבות 350 מיליון שקל מרשויות שכבר מפעילות את העניין, ולהערכתי זה מגיע למיליארדים, כל הרשויות.

שלי יחימוביץ': מה ההיבט שלכם בעניין?

<יהודה שגב: זה לא מידתי, זה לא מוסרי, זה לא מקצועי, וזה עוד מס שמטילים על העסקים בדלת האחורית, 50%-45% מהיקף האגרות האלה בא בסוף מבעלי עסקים.

<יהודה שגב: שלא לדבר שאת חלקם בכלל מחייבים להחזיק שומרים.

<יהודה שגב: אז הם גם מחויבים על-פי חוק להחזיק שומרים, וגם מחויבים לשלם כסף על הסיירת העירונית הזאת.

<יהודה שגב: אנחנו מתנגדים לעניין הזה.

<יהודה שגב: יש שם כל מיני דברים.

<יהודה שגב: לדוגמה, מי תוקע לנו כף שהכסף שגובים יוצא עבור הייעוד הזה.

<יהודה שגב: אין לאף אחד נתון.

<שימי אליאל: החוק, החוק מחייב אותנו.

<שימי אליאל: החוק מחייב אותי כראש רשות לעשות חשבון נפרד ל.

<יהודה שגב: אבל תפקידו של משרד הפנים ומבקר המדינה והמחוקק לבקר שבאמת הכסף הזה - - -

<שימי אליאל: שיבקרו.

<שימי אליאל: כל שנה אנחנו עוברים ביקורת - - -

<יהודה שגב: וזה לא מבוצע, זה לא מבוצע.

<שימי אליאל: כל שנה אנחנו עוברים ביקורת לאורך ולרוחב על העניין הזה.

שלי יחימוביץ': סליחה, מי אדוני?

<שימי אליאל: ראש מועצת כוכב יאיר - צור יגאל.

שלי יחימוביץ': אני תיכף אאפשר לך לדבר.

<יהודה שגב: גברתי, יש לי כתוב ממשרד הפנים שהם לא מבצעים את הביקורת הזאת.

<יהודה שגב: נקודה.

<קריאה: אמרו עכשיו הנציגים שהם לא מבצעים.

<קריאה: למה אתה צריך כתוב?

<קריאה: נאמר לפרוטוקול שאין ביקורת כזאת.

שלי יחימוביץ': יהודה, באיזה היקף זה נופל על עסק בסדר גודל בינוני מבחינת סכומים?

<יהודה שגב: סדר גודל של 28 שקלים בשנה, משהו כזה.

שלי יחימוביץ': נו, אז בשביל זה אתם באים לפה?

<יהודה שגב: למטר, למטר.

שלי יחימוביץ': אה, למטר.

שלי יחימוביץ': אוקיי.

<שימי אליאל: ארבעה שקלים.

<שימי אליאל: 4.11 שקלים.

שלי יחימוביץ': שימי אליאל, ראש מועצת כוכב יאיר - צור יגאל, בבקשה.

<שימי אליאל: חברת הכנסת מלינובסקי, חבל שהיא איננה - - -

שלי יחימוביץ': איפה יוליה?

שלי יחימוביץ': לאן היא נעלמה?

שלי יחימוביץ': היא רצתה את הדיון הזה - - -

<שימי אליאל: כן, היא רצתה, היא אמרה והיא הלכה.

<שימי אליאל: נראה שהדברים שלה עוד פה.

<שימי אליאל: אני אדבר גם על המהות וגם על החוק והסדר שיש בעניין.

<שימי אליאל: למזלי, בשנתיים האחרונות אני עברתי לחוק עזר עירוני לפי מה שמשרד - - -

יוליה מלינובסקי: אני מצטערת, פשוט גלי צה"ל רצו לשמוע על טיפולי פוריות לנשים בקבע.

שלי יחימוביץ': לא נדון בטיפולי פוריות עכשיו.

שלי יחימוביץ': כרגע אנחנו שומעים את שימי אליאל, ראש מועצת כוכב יאיר - צור יגאל, והרגע הוא התחיל לדבר.

<שימי אליאל: חברת הכנסת ציינה 'בולשיט'.

<שימי אליאל: במובן הזה, לא לעניין, לא מקובל - - -

שלי יחימוביץ': מה זה, ציינה?

שלי יחימוביץ': סליחה, מה זה, ציינה 'בולשיט'?

<שימי אליאל: דיברה על בולשיט בטיפול - - -

שלי יחימוביץ': אמרה את המילה 'בולשיט'.

שלי יחימוביץ': אה, לא שמעתי.

<שימי אליאל: כן.

שלי יחימוביץ': אנחנו נמחק את המלה 'בולשיט' מהפרוטוקול.

<שימי אליאל: אני יישוב קו תפר, והמחויבות שלי לציבור ולתושבים היא לשמור על אבטחה, על ביטחון ועל הסדר הציבורי.

<שימי אליאל: ברגע שבית נפרץ מסיבה כזאת או אחרת, התושבים באים לראש הרשות.

<שימי אליאל: זו המחויבות שלי, זה חלק מהתפקיד שלי.

<שימי אליאל: בשנים האחרונות נעשו שינויים במסגרת הרגולציה, ולפני שנתיים עשיתי הסדרה יותר למה שהיה בגבייה הקודמת, של אגרת השמירה לצורכי שמירה של היישוב בהסדרה של משרד הפנים, בהבנה מה הם המרכיבים הביטחוניים שאני צריך.

<שימי אליאל: עברו למטראז' ועשיתי את חוק העזר בהתאם, והוא אושר והוא פורסם לציבור על 4.11 שקלים למטר מרובע לבית או לעסק לשנה.

שלי יחימוביץ': ולא 28?

<שימי אליאל: לא 28.

<שימי אליאל: אולי במקומות אחרים.

<שימי אליאל: אני לא מכיר את כל המקומות.

<קריאה: - - -

שלי יחימוביץ': בסדר, הבן-אדם מספר על הרשות שלו ואנחנו נקשיב לו.

<שימי אליאל: בדיוק.

<שימי אליאל: היישוב שלי, המחויבות שלי, הציבור שלי, אנחנו תחת מתקפה של פריצות יום ולילה כמעט כל שבוע.

שלי יחימוביץ': לא, רגע.

שלי יחימוביץ': אני חייבת להפסיק אותך.

שלי יחימוביץ': ההיטל הזה לא הוטל כהגנה מפני פריצות של גנבים.

<שימי אליאל: הוא הוטל לביטחון, אבטחה ושמירת הסדר הציבורי.

שלי יחימוביץ': הוא הוטל לתכלית מאוד ספציפית בעיצומו של גל פיגועים מאוד קשה.

<קריאה: - - -

שלי יחימוביץ': תורך יגיע.

שלי יחימוביץ': אני מבקשת ממך - - -

<קריאה: לא, זו סוגיה משפטית פשוט.

<קריאה: לא סוגיה של ראש רשות.

שלי יחימוביץ': אז מה?

שלי יחימוביץ': תורך יגיע ותדברי.

<שימי אליאל: רגע, הערת תיקון להבנה.

שלי יחימוביץ': אל תחזרי על מה שהיה אתמול.

שלי יחימוביץ': כשרשות הדיבור תינתן לך, את תדברי.

שלי יחימוביץ': או שאני מתבלבלת בינך לבין מישהי אחרת?

<קריאה: אני לא - - -

שלי יחימוביץ': אני מתנצלת.

<שימי אליאל: אבל אולי חשובה ההבהרה המשפטית שלה.

<שימי אליאל: אני לא שוחה בעניין הזה.

שלי יחימוביץ': כל אחד ידבר בתורו.

שלי יחימוביץ': אין שום סיבה שכל אחד אלף הערות על דובר אחר.

<שימי אליאל: אוקיי.

שלי יחימוביץ': אז שוב אני שואלת אותך, הרי להיטל הזה יש היסטוריה, הוא הוטל ברגע מסוים.

שלי יחימוביץ': הוא לא הוטל כדי לאפשר לך לשמור יותר טוב מאשר ביישובים אחרים מפני גל פריצות.

שלי יחימוביץ': אז ממה שאתה מתאר היום זה יותר לצורכי ביטחון פנים ולא מפני פיגועים.

<שימי אליאל: נכון.

<שימי אליאל: סדר ציבורי, ביטחון פנים - - -

שלי יחימוביץ': אבל זה פררוגטיבה מלכתחילה בתקציב של רשות?

<שימי אליאל: בעולם אוטופי, אגרת שמירה, אגרת חינוך והיטל הטמנה, את הדברים האלה המדינה צריכה לספק.

<שימי אליאל: בהקשר הזה אנחנו חשופים.

<שימי אליאל: המדינה והמשרד לביטחון הפנים ומשטרת ישראל, לצערי, לא יכולים לתת את הביטחון הנדרש.

<שימי אליאל: אני צריך לתת מענה לתושבים שנמצאים תחת אחריותי.

<שימי אליאל: חלק מהתהליך והרגולציה שאושרה לנו זה ההיטל הזה.

<שימי אליאל: זה לא מס, זה היטל כדין שנגבה, שינו את זה מתושבים למטראז', זה גם בסדר.

<שימי אליאל: המחויבות שלי היא לשים את זה בחשבון נפרד שהולך לצרכים האלו בלבד.

<שימי אליאל: הפירוט והעלויות אושרו על-ידי משרד הפנים אחד לאחד, שומר, סייר - - -

שלי יחימוביץ': וכך אתה עושה?

<שימי אליאל: ברור.

<שימי אליאל: חד משמעית.

<שימי אליאל: אני נבדק כל שנה על זה.

שלי יחימוביץ': איזה סכום אתה גובה כל שנה?

<שימי אליאל: כשני מיליון שקלים.

שלי יחימוביץ': וכמה תושבים?

<שימי אליאל: 11,000 תושבים ועוד אזור תעשייה קטן של 200 דונם.

שלי יחימוביץ': אתה אומר, ממילא אני גובה הרבה היטלים - - -

<שימי אליאל: אגרת חינוך, היטל הטמנה, אני לא חייב - - -

שלי יחימוביץ': אגרת חינוך, היטל הטמנה, היטל ביטחון, ומה עוד?

<שימי אליאל: הסעות, השתתפות ברווחה, - - - סוציואקונומי ברור שאני משלם יותר מאשר רשות אחרת.

<שימי אליאל: גם בזה יש חוסר התאמה, מה שהמדינה מטילה לאורך השנים – ואני רק ארבע שנים ראש מועצה – יותר ויותר היטלים על התושבים.

<שימי אליאל: אז פעם זה בא דרך הארנונה, והרשות מצטמצמת בשירותים אחרים שהיא צריכה לתת כדי לתת מענה להסעות, למשל.

<שימי אליאל: אני מוציא מיליוני שקלים להסעות על דלק ונהגים בשביל להסיע תלמידים.

<שימי אליאל: אני צריך להוציא את זה?

<שימי אליאל: לא.

<שימי אליאל: במהות הצורך הוא חיוני, הדבר אושר על-ידי משרד הפנים, צורת השמירה אצלי ביישוב, מתי שומרים, רכב סיור.

<שימי אליאל: עשו תחשיב, עלות כוללת, חילקנו את זה למטראז', יצא 4.11 שקלים.

שלי יחימוביץ': אתה מאלה שכן ענו למשרד הפנים?

<שימי אליאל: אני מניח שכן.

<שימי אליאל: אני לא זוכר.

<שימי אליאל: יש הרבה התכתבויות בינינו, אבל אני מניח שכן כי חוק העזר אושר והיה תהליך מאוד ברור.

<שימי אליאל: אין לי משהו להסתיר.

<שימי אליאל: אני לא יודע איזה סקר או שאלון הם עשו, אבל הלכנו לתהליך מסודר דווקא.

<שימי אליאל: בהקשר הזה אני מרגיש מאוד מסודר בשנתיים האחרונות, בנינו את צורת האבטחה, היא נותנת מענה לא מיטבי, הפריצות ממשיכות, הסדר הציבורי.

<שימי אליאל: כל הזמן תחושת הביטחון היא לא מיטבית והיא לא באוטופיה.

<שימי אליאל: ואני לא יכול לצפות, והמדינה לא מצפה, ומשטרת ישראל בעצמה לא מסוגלת לתת לי את הביטחון ואת השמירה על הסדר הציבורי כמו שצריך להיות, במינימום הנדרש, ואני צריך לסייע גם להם בעניין הזה.

<שימי אליאל: דרך אגב, כל ערב יוצאים אצלי מתנדבים של המשמר האזרחי לטובת העניין.

<שימי אליאל: ארבעה אנשים, כל ערב, מסיירים ביישוב כדי לסייע, לשומרים, למשטרה, לנו, לשמור על עצמנו.

<שימי אליאל: מה לעשות, אלה החיים במדינה ובאיזור שלנו, זו עובדה וזה קיים בצורה כזו או אחרת, במינון כזה או אחר בהרבה רשויות וערים במדינת ישראל.

שלי יחימוביץ': תודה, שימי.

שלי יחימוביץ': שביט מס, ראש מועצת קדימה – צורן, בבקשה.

<שביט מס: בוקר טוב.

<שביט מס: הדיון הזה מאוד-מאוד חשוב.

<שביט מס: בקדימה-צורן חוק העזר החדש אושר במהלך שנת 2017.

<שביט מס: אני מניח שחוץ מקדימה – צורן יש עוד כמה רשויות שחוק העזר אושר במשרד הפנים על-ידי מליאת המועצה ועל-ידי משרד הפנים במהלך שנת 2017.

<שביט מס: ככל שחוק העזר לא תוקן, לא גבינו, לא היתה לנו שום סמכות חוקית לגבות מסוף 2016 את אגרת השמירה, ומחודש מאי 2017 התחלנו לגבות היטל שמירה.

<שביט מס: היטל השמירה בקדימה-צורן הוא 2.53 שקלים למטר.

<שביט מס: סכום של 28 שקלים.

<שביט מס: יושב פה חזי שעושה עבודה נפלאה.

<שביט מס: אני לא בטוח שהחוק בכלל מאפשר לגבות 28, יש איזשהו גג, והוא לא מתקרב לדעתי אפילו לעשרה שקלים, תשעה שקלים, שמונה שקלים, למטר לשנה.

<שביט מס: אין סכומים כאלה.

<שביט מס: הנתון שנאמר לדעתי הוא שגוי, וחבל.

<שביט מס: אני רוצה להפנות אתכם לפקודת העיריות, סעיף 249 אומר בדיוק מה אפשר לעשות עם הכסף.

<שביט מס: הכסף בעיקרון מיועד לשמירה, לאבטחה ולסדר ציבורי בתחום הרשויות המקומיות.

<שביט מס: הכסף עצמו נכנס לחשבון בנק ייעודי.

<שביט מס: אי אפשר לעשות שום שימוש בכסף, אלא למטרה שמשרד הפנים הגדיר לרשויות המקומיות.

<שביט מס: יש הבדל מהותי בין היטל שמירה לבין אגרת שמירה, כך שהיינו יכולים לעשות שימוש באגרת שמירה, ובהיטל שמירה אנחנו לא מסוגלים.

<שביט מס: מבחינה זו נעשתה בשנים האחרונות הסדרה נכונה מאוד בחוק, והיטל השמירה בהחלט נותן מענה למקומות, כפי ששימי ציין קודם, שמדינת ישראל, לצערנו הרב, לא מסוגלת לתת.

<שביט מס: אפרופו העסקים, אם אנחנו מסתכלים על הסטטיסטיקה של הפריצות לעסקים לפחות בשנה האחרונה בקדימה-צורן – הפריצות לעסקים ירדו לאפס בגלל ששכללנו את מערך האבטחה, אנחנו נותנים אבטחה שהיא יותר נכונה גם לעסקים.

שלי יחימוביץ': כלומר, אתה אומר שהעסקים אצלך משלמים מרצונם ובאהבה את ההיטל הזה?

<שביט מס: אף אחד לא משלם מרצונו.

<שביט מס: כולנו יהודים, כולנו נוצרים, כולנו מוסלמים, כולנו בני-אדם, ולא מוכנים לשלם כסף אם לא צריך.

<שביט מס: אז אף אחד לא משלם ברצון.

<שביט מס: השאלה היא אם אנחנו עושים שימוש ייעודי בכסף למטרה נכונה – התשובה היא כן.

<שביט מס: סייר שלי מגיע, חס וחלילה, לפריצה, לפעמים בין חצי שעה לשעה לפני ששוטר מגיע.

<שביט מס: בקדימה-צורן יש תחנת משטרת, משטרת שדות, והיא נותנת מענה ל-77 ישובים במרחב על 110 שוטרים.

<שביט מס: אם לא ייתנו לרשות המקומית לתת את שירותי האבטחה ליישוב עצמו, אף אחד במדינת ישראל, כפי ששימי אמר, בדברים אחרים – הוא דיבר על ההסעות בחינוך.

<שביט מס: רשות מקומית קדימה-צורן משלמת שבעה מיליון שקל הסעות בחינוך כל שנה, מתוך זה חמישה מיליון שקל שזה בערך 10% מתקציב הארנונה שלי על עשור.

שלי יחימוביץ': שביט, מה הסוציו-אקונומי שלכם?

<שביט מס: קדימה-צורן בסוציו-אקונומי 8, היינו בסוציו-אקונומי 7.

שלי יחימוביץ': וכוכב יאיר - צור יגאל?

<שימי אליאל: סוציו-אקונומי 9.

שלי יחימוביץ': יש כאן איזשהו נציג רשות ממדד קצת יותר נמוך.

<שביט מס: אין פה, לצערנו.

שלי יחימוביץ': יש לכם נתון איזה רשויות גובות את ההיטל הזה, רשויות חזקות או רשויות חלשות?

יוליה מלינובסקי: יש לי רשימה.

<שביט מס: אני רוצה לסיים.

<שביט מס: על השולחן של משרד הפנים ושל מרכז השלטון המקומי עומד כבר תקופה אמוד-מאוד ארוכה הנושא של הגדרת סל שירותים מוניציפלי.

<שביט מס: מדינת ישראל, לצערי, משתמטת מאלף ואחת סיבות מקביעת סל שירותים מוניציפלי, מה מדינת ישראל מחייבת אותנו כרשויות מקומיות לתת שירותים ומה היא מממנת.

<שביט מס: ומכיוון שאין סל שירותים, אנחנו מחויבים לכל השירותים וכל הזמן יש מתקפה של חקיקה, לצערי, חלקה פופוליסטית, שמטילה נטל נוסף.

<שביט מס: בדיוק כפי ששימי אומר, כל חקיקה שהיא פופוליסטית, למעשה מקטינה את השירותים שאנחנו נותנים לתושבים.

שלי יחימוביץ': מה עוד, למשל?

שלי יחימוביץ': זה לא קשור לדיון, אבל אני שואלת.

<שביט מס: נושא הצהרונים, לדוגמה, שכולנו שמחים לשלם פחות.

<שביט מס: הדלתא שנשארה, ולרוב הרשויות נשארה איזושהי דלתא, אפשרה לתת לדוגמה שירותי תרבות.

<שביט מס: היום אני לא מסוגל לתת שירותי תרבות.

<שביט מס: את שירותי התרבות אני מממן בתקציב 2018.

<שביט מס: אני לא יודע מאיפה.

<שביט מס: ועכשיו אם אני צריך לממן את זה, זה אומר שאני נותן פחות שירותי ניקיון ביישוב, פחות שירותים אחרים שהייתי נותן אותם ככה.

שלי יחימוביץ': פיני קבלו, אתה מעוניין לדבר?

<פיני קבלו: לא, מירה היועצת המשפטית תדבר.

<שביט מס: בחלק מחוקי העזר ברשויות המקומיות יש מנגנון של פטורים ושל הנחות, וזה תלוי בחוק העזר.

<שביט מס: יש מנגנון של הנחות, והמנגנון הזה עובד בהתאם לחוק העזר.

שלי יחימוביץ': מי מדבר מטעם מרכז השלטון המקומי?

<לירז ארז: אני לירז ארז, מזכירת היישוב בצור הדסה.

שלי יחימוביץ': אבל אני ביקשתי מישהו ממרכז השלטון המקומי.

<לירז ארז: צור הדסה ביקשו לדבר - - -

שלי יחימוביץ': מה זה מזכירת היישוב?

<לירז ארז: מנכ"לית היישוב צור הדסה.

שלי יחימוביץ': אני לא אאפשר לך לדבר כי אני חושבת שרשות שזה היה מאוד חשוב לה, כמו שני האדונים הנכבדים האלה, אז ראש הרשות או ראשת הרשות יכלו לבוא בעצמם.

<לירז ארז: ראש הרשות במילואים, לכן הוא לא הגיע.

שלי יחימוביץ': את יודעת מה, אם הוא במילואים אז נסתתמו טענותיי.

שלי יחימוביץ': אז קדימה, אבל בקצרה, כי הבנו את הרעיון וגם בסופו של דבר, אף אחד לא בא אליכם בטענות, שלא יהיו כאן אי הבנות.

יוליה מלינובסקי: דווקא פה יש הרגשה - - -

שלי יחימוביץ': אז חכי, יוליה.

שלי יחימוביץ': סבלנות, רגע, כל הדיון הזה הוא לכבודך ובשבילך.

<לירז ארז: ממש בקצרה.

<לירז ארז: קודם כל, אני מודה על הבמה כי בשנה האחרונה אנחנו בסחבת מול משרד הפנים והמועצה אצלנו כדי להסדיר בתוך חוק העזר שקיבלנו ואנחנו לא מקבלים מענה, אני לא יודעת איזו פנייה משרד הפנים עשה לרשות מקומית, אבל אנחנו לא קיבלנו שום פנייה כזאת.

<לירז ארז: ולהיפך, כל פנייה שאנחנו פונים למשרד הפנים לא נענתה בתשובה עד עכשיו.

<לירז ארז: צור הדסה היא יישוב שמונה 10,000 תושבים, בבנייה ואנחנו נגדל ל-25,000 תושבים, יישוב קו תפר אבל עם תקציבים שבנושא ביטחון מושת רק על התושבים, ואני מודה לחברת הכנסת יוליה מלינובסקי שהעלתה את השאלה אם בכלל צריך להשית עוד מס על התושבים.

<לירז ארז: אבל רגע נניח שכן, ואני רוצה להתייחס לארבע בעיות מרכזיות - - -

שלי יחימוביץ': ארבע זה יותר מדי.

שלי יחימוביץ': תעשי את זה בקצרה.

<לירז ארז: אני אגיד את זה בקצרה, אני מדברת מאוד מהר.

<לירז ארז: האחת, גביית יתר.

<לירז ארז: צור הדסה גובה מהתושבים 7.55 שקלים למטר רבוע.

<לירז ארז: שמענו פה דוגמאות אחרות.

<לירז ארז: דבר שני, התהליך שבו נקבע התעריף הזה היה חובבני בלי שום ביסוס והיום אנחנו נמצאים בגביית יתר שאנחנו לא זקוקים לה.

<לירז ארז: אנחנו גובים מתושבים מס שהוא בסכום לא הגיוני.

<לירז ארז: בכלל, הנושא של גבייה לפי מטר רבוע, אני לא מבינה - - -

שלי יחימוביץ': אתם הייתם רוצים לגבות פחות מס?

<לירז ארז: כן.

שלי יחימוביץ': ואתם לא גובים את היטל השמירה?

<לירז ארז: אנחנו גובים.

שלי יחימוביץ': אז למה אתם גובים?

<לירז ארז: אנחנו גובים על-פי חוק העזר הישן, לפי יחידת דיור, ולא לפי מטר מרובע.

<קריאות: אסור לך.

<קריאות: אסור.

שלי יחימוביץ': אבל אתם לא חייבים.

שלי יחימוביץ': זה וולונטרי.

<קריאה: זה מוגדר בחוק.

<קריאה: אסור לך.

<לירז ארז: אני מדברת עם יושבת-ראש הוועדה.

<לירז ארז: תודה.

<לירז ארז: אנחנו בסאגה מול משרד הפנים שאנחנו מבקשים הנחיה או מול המועצה שיפחיתו את המס, כי אנחנו לא יכולים לגבות את זה מהתושבים.

<לירז ארז: זה סכום מאוד גבוה ואין לזה שום הצדקה.

שלי יחימוביץ': אני לא מבינה.

שלי יחימוביץ': היטל האבטחה הוא וולונטרי.

שלי יחימוביץ': רשות לא חייבת להטיל אותו.

שלי יחימוביץ': אתם יכולים מחר לקבל החלטה להפסיק להטיל את ההיטל.

שלי יחימוביץ': יש כאן אי הבנה.

<לירז ארז: אנחנו יישוב קו תפר - - -

<מירה סלומון: אני חושבת שאת רוצה להדגיש שהיא שייכת למועצה אזורית מטה יהודה, ולכן הם כמו ועד מקומי, היא לא יכולה לבד להחליט.

שלי יחימוביץ': אז מי שכופה עלייך את גביית המס היא המועצה האזורית, ואת לא רוצה ביישוב שלך לגבות את ההיטל.

שלי יחימוביץ': הבנתי.

<לירז ארז: אני יישוב קו תפר.

<לירז ארז: לראות את ביתר עלית במרחק קילומטר אחד ממני, איזה תקציבים היא מקבלת לביטחון, ואנחנו בסך-הכול במרחק קילומטר אחד.

שלי יחימוביץ': בקיצור, את אומרת, הושיעו, אני לא רוצה להטיל את ההיטל הזה, שחררו אותי ממנו.

<לירז ארז: אני רוצה להגיד בשתי נקודות: או שהם יאפשרו לנו לגבות, שיהיה סכום מרבי, ושנוכל לגבות פחות כדי לא לגבות סתם מהתושבים סכום שאנחנו לא צריכים אותו.

<לירז ארז: זה לא אפשרי.

<לירז ארז: ולגבי העסקים, העסקים בצור הדסה שילמו עד היום 39 שקלים למטר רבוע.

<לירז ארז: בחוק החדש הם אמורים לשלם 7.55 שקלים.

<לירז ארז: זה מיטיב איתם והסייר בסופו של דבר עושה את העבודה גם בשביל העסקים וגם בשביל המגורים הפרטיים.

<לירז ארז: אני חושבת שזה חשוב.

<לירז ארז: צריכה להיות אחידות בין הרשויות ולא כזאת דיפרנציאציה בין רשות לרשות.

<לירז ארז: תודה.

שלי יחימוביץ': תודה רבה.

שלי יחימוביץ': מי הנציג של השלטון המקומי?

<מירה סלומון: שמי מירה סלמון, אני מנהלת המחלקה המשפטית במרכז השלטון המקומי.

<מירה סלומון: אני מבקשת בקצרה להתייחס לטיעונים שנשמעו על-ידי מזכירת היישוב - - -

שלי יחימוביץ': תגידי, את לא היית אתמול בדיון?

<מירה סלומון: הייתי, אבל לא התפרצתי.

שלי יחימוביץ': את היית אתמול בדיון והתפרצת לא מעט.

<קריאות: - - -

<מירה סלומון: אני מבקשת להתייחס בקצרה לדברים שנאמרו על-ידי מזכירת היישוב צור הדסה.

<מירה סלומון: ובאופן כללי לשים את הדברים בקונטקסט משפטי.

<מירה סלומון: פקודת העיריות הסדירה החל משנת 2011 את הסמכות בצורה מפורשת, מסודרת, של רשות מקומית לפעול בתחומי שמירה, אבטחה וסדר ציבורי, ואת הזכות לגבות אגרה או היטל בחוק עזר.

<מירה סלומון: לצד ההסדרה המאוד-ברורה בפקודת העיריות הותקנו תקנות של סכומים מרביים שניתן לגבות עבור היטל או אגרת שמירה.

שלי יחימוביץ': עד כאן ברור.

שלי יחימוביץ': לא חדש.

<מירה סלומון: לא, יש סכומים מרביים שקבועים בתקנות.

שלי יחימוביץ': לא חשבנו אחרת.

שלי יחימוביץ': האם יש סכום מרבי או לא, לא עלה לדיון.

שלי יחימוביץ': אנחנו לא שם.

שלי יחימוביץ': אם את מייצגת את השלטון המקומי, את יכולה להסביר לנו למה הרשויות המקומיות לא העבירו נתונים למשרד הפנים?

<מירה סלומון: לא, אני לא יודעת למה לא העבירו נתונים למשרד הפנים.

<מירה סלומון: אני כן יכולה לומר שחוקי עזר מתפרסמים ברשומות של משרד המשפטים.

<מירה סלומון: זה מפורסם באינטרנט לעיון הציבור.

שלי יחימוביץ': אבל זו לא תשובה לשאלה שלי בשום צורה.

<מירה סלומון: השבתי שאני לא יודעת למה לא העבירו למשרד הפנים.

<מירה סלומון: אמרתי, אני כן יודעת שזה נמצא במידע שהוא פתוח וידוע לציבור, ואפשר במאמץ מאוד סביר ללקט את המידע הזה.

שלי יחימוביץ': מה את רוצה להגיד לי?

שלי יחימוביץ': מה השורה התחתונה?

שלי יחימוביץ': האם השלטון המקומי מתנגד למחיקת המס הזה ורוצה בהמשך ההיטל?

שלי יחימוביץ': זה לגיטימי.

שלי יחימוביץ': פשוט תגידי לי את העמדה.

שלי יחימוביץ': תסבירי לי למה ובזה תייצגי את השלטון המקומי.

<מירה סלומון: אני רק מבקשת להתייחס לנקודות קודמות שעלו ושבהם התחושה שלי היא שהסקירה לא היתה מספיק מלאה, ואני אתייחס גם לשאלתך, גברתי.

שלי יחימוביץ': אז לא.

שלי יחימוביץ': אני לא צריכה סקירה משפטית.

שלי יחימוביץ': יש לנו כאן סוגיה מאוד נקודתית שעולה לדיון.

<מירה סלומון: אני נשארת בסוגיה הנקודתית.

שלי יחימוביץ': באיזו צורה זה עונה על הדיון שלנו, כל ההסבר עכשיו?

<מירה סלומון: כיוון שנאמר כאן שיש רשויות מקומיות שגבו היטלים לפי משק בית ולא לפי מטר רבוע, שגבו בסטייה מהתקנות המרביות, ואני רוצה להסביר את הנקודה הזו.

<מירה סלומון: זו נקודה נקודתית מאוד שעלתה כאן בדיון, ואני מתייחסת אליה בקצרה ברשותך.

שלי יחימוביץ': מי העלה את הנקודה הזאת?

<מירה סלומון: משרד מבקר המדינה העלה את שתי הסוגיות הללו, גברתי.

<מירה סלומון: אני מבקשת להסביר שלצד התקנות המרביות וההסדרה המאוד-ברורה ב-2011 בפקודת העיריות, נקבעה גם הוראת מעבר לרשויות מקומיות שאחזו בחוקי עזר, ולצורך הנקודה המאוד-קטנה הזאת נקרא להם דור א'.

<מירה סלומון: הוראת המעבר לרשויות שכבר אחזו בחוקי עזר מכוח סעיף אחר בפקודת העיריות שהתמקד בעיקר בפעילות חבלנית, רשויות כאלה נדרשו להתאים את עצמן עד לסוף שנת 2016 לכללים החדשים שקבע משרד הפנים.

שלי יחימוביץ': את צריכה לסיים כי נגמר לנו הזמן.

<מירה סלומון: אני ממש מסיימת.

<מירה סלומון: ולכן זו הסיבה בדיוק שהיתה שונות ברשויות המקומיות בסטייה גם מהגבייה לפי מטר רבוע וגם מהגבייה - - -

שלי יחימוביץ': נשארו לנו 19 דקות לדיון.

שלי יחימוביץ': יוליה, בבקשה.

יוליה מלינובסקי: אני מצטערת שהייתי צריכה לצאת.

יוליה מלינובסקי: זה לא היה מתאים, אבל קבעו לי ריאיון ברדיו.

יוליה מלינובסקי: עודכנתי במה שקרה פה.

יוליה מלינובסקי: אני עונה למשרד הפנים – בדיון של ועדת הפנים של הכנסת שחידשו הוראת שעה לפני שנתיים כמעט, מנכ"ל המשרד לביטחון הפנים רותם פלג אומר, אנחנו מתקצבים את הרשויות החלשות ב-85% מעלות שיטור עירוני.

יוליה מלינובסקי: עלתה פה טענה שאם אנחנו נבטל אגרת שמירה זה יפגע בשיטור עירוני.

יוליה מלינובסקי: אז הם מתקצבים ב-85% רשויות חלשות, לכן הקשר בין שני הדברים, אגרת שמירה ושיטור עירוני, לא נכון.

יוליה מלינובסקי: התקיים דיון על אגרת שמירה בלי קשר לשיטור עירוני.

יוליה מלינובסקי: זה לשאלתם של משרד הפנים.

יוליה מלינובסקי: עוד דוגמה.

יוליה מלינובסקי: יש פה נציגי רשויות מקומיות קטנות.

יוליה מלינובסקי: בזכרון יעקב, לדוגמה, היה משאל עם.

יוליה מלינובסקי: ראש העיר שאל את התושבים, אתם רוצים גבייה או לא.

יוליה מלינובסקי: יש הבדל מהותי בין תל-אביב, חולון, ראשון לציון, חיפה, שאגב לא גובה, לבין יישוב קהילתי שיכול להיות שיש בו צרכים אחרים.

יוליה מלינובסקי: יכול להיות שבמקומות קטנים, מאוחדים, סגורים, יש לזה מקום.

שלי יחימוביץ': אני רוצה להוסיף עוד משהו בעניין הזה.

שלי יחימוביץ': אני מניחה שאם יעשו משאל ביישובים שלכם יהיה רוב בעד.

שלי יחימוביץ': אני מרשה לעצמי להניח.

שלי יחימוביץ': כי אנשים יגידו, נשלם עוד כמה שקלים ותהיה לנו אבטחה יותר טובה.

שלי יחימוביץ': אבל זה יוצר מלכתחילה סיטואציה שבה ביישובים יותר מבוססים אנשים נכונים יותר לשלם, ראשי הרשויות יודעים שעומק הגבייה שלהם יהיה גדול, ואז אנחנו נשארים עם יישובים מבוססים שגובים את המס הזה בצדק מבחינתכם, אתם רוצים לשרת את התושבים שלכם.

שלי יחימוביץ': ויישובים שממילא עומק הגבייה הוא לא מי יודע מה וממילא התושבים הם עניים, וממילא אין בהם עסקים, לא יכולים לגבות את ההיטל הזה.

שלי יחימוביץ': אני לא אומרת שאתם צריכים לעסוק בסוגיה הזאת, זו סוגיה לאומית, זו לא הסוגיה שלכם, אבל עדיין זה מייצר כאן סיטואציה שהיא מאוד-מאוד בעייתית, זה אומר שיישוב מבוסס יכול לגבות בקלות ובלי טענות ומענות את הכסף, ויישוב עני יהיה פחות מאובטח.

שלי יחימוביץ': זאת המשמעות של הדבר הזה, וברמה הלאומית והמוסרית משהו כאן מאוד-מאוד לא תקין.

שלי יחימוביץ': אני כמובן לא מבקשת ממשרד המבקר לחוות דעה על החלטה שהיא לאומית ומוסרית, אלא על ביצוע שלה, אבל לי מותר להגיד את זה.

<שביט מס: מכניסים אותנו לסל שירותים.

<שביט מס: בדיוק מה שאמרתי, סל שירותים מוניציפלי - - -

שלי יחימוביץ': נכון.

שלי יחימוביץ': זה בהמשך לדברים שאמרת.

שלי יחימוביץ': יוליה, תסיימי, בבקשה.

יוליה מלינובסקי: אם אנחנו נחושים באגרה הזאת - - -

<שביט מס: זו לא אגרה, זה היטל.

יוליה מלינובסקי: כל רשות כותבת לעצמה.

שלי יחימוביץ': מהרגע הזה בלי קריאות ביניים בכלל.

שלי יחימוביץ': מי שיקרא קריאת ביניים, אני אוציא אותו.

יוליה מלינובסקי: אם כבר ארבע פעמים האריכו את הוראת השעה הזאת, כנראה שהמדינה חושבת שזה חשוב וצריך וזה מה שהם רוצים, אז תחוקקו את זה בחקיקה ראשית ואל תעשו את זה מתחת לשולחן דרך הוראות שעה וחוקי עזר לא ברורים שכל אחד אדון לעצמו בלי כללים ברורים.

יוליה מלינובסקי: מירה, מה שאת אמרת הוא נכון, אני ראיתי את כל ההתכתבויות.

יוליה מלינובסקי: משרד הפנים דורש ואתם לא עונים, והם עוד פעם מאריכים עוד חצי שנה ועוד חצי שנה, עד שאתם תסדירו את עצמכם.

יוליה מלינובסקי: אתם לא מסדירים.

יוליה מלינובסקי: אנחנו רואים את זה כל הזמן.

יוליה מלינובסקי: תחליטו, אנחנו, המדינה, לא מסוגלים לספק ביטחון, התושבים צריכים לשלם עוד יותר כסף על ביטחון, אבל לכולם, בלי הבדל יישוב מבוסס או יישוב חלש, כולם אותו דבר ואז כמובן שם גם תחילו את העקרונות, שמיש זכאי להנחה יקבל הנחה, מי שכבר מאובטח על-פי חוק אחר לא ישלם.

יוליה מלינובסקי: אז זה כבר יהיה הרבה יותר מסודר.

יוליה מלינובסקי: אבל עכשיו כל זה נראה כמו שוק מתחת לשולחן, כל אחד עושה לעצמו מה שהוא רוצה.

יוליה מלינובסקי: אני מודה לך, גברתי היושבת-ראש, על הדיון כי לדעתי הצפנו פה סוגיות שאפילו לא חשבנו עליהן.

שלי יחימוביץ': מנכ"ל לה"ב, בבקשה.

<יקיר שינדלר: אני רוצה לסכם את תחושות השטח לגבי הגבייה של היטל השמירה, בהיבט של העסקים הקטנים שמרגישים, מעבר לזה שלא נבדק הצורך לעניין הבנייה, הם מרגישים שיש להם כפל תשלום.

<יקיר שינדלר: למעשה, הם משלמים על הבית שלהם, על העסק שלהם, ככל שהם נדרשים לשלם דמי ניהול על אבטחה הם מחויבים לכך, ומעבר לכך יש גם דרישות של חברות ביטוח לגבי כל מיני אמצעי אבטחה.

<יקיר שינדלר: הם לא מבינים איך מעבר לכך הם צריכים לשלם על אבטחה שהיא לא קשורה, שגם ככה הם נושאים בנטל מאוד-מאוד גדול.

<יקיר שינדלר: זה דבר שאנחנו חייבים לומר אותו.

<יקיר שינדלר: הכפל הזה הוא דבר חסר כל היגיון, וזו התחושה של בעלי העסקים.

שלי יחימוביץ': מישהו יכול לתת לי את הנתון, אם רוב הרשויות שגובות את ההיטל הזה הן רשויות שממוקמות גבוה בסוציו-אקונומי?

<קריאה: לא.

<קריאה: גם בכרמיאל.

שלי יחימוביץ': אתה כל הזמן אומר: כרמיאל.

שלי יחימוביץ': יש עוד יישובים עניים שגובים את ההיטל?

<קריאה: סביון.

<קריאה: אני חבר מועצת עיר בקרית גת.

<קריאה: גובים את ההיטל שם, ועד היום אין הסבר לאן הכסף הולך.

<קריאה: אנחנו צירפנו שאילתה, גם ברמה המקומית, גם ברמה של משרד הפנים, לא ידוע איזה שימוש יש בכספים הללו.

<קריאה: יש תשובות רשמיות.

שלי יחימוביץ': תודה.

שלי יחימוביץ': יש כאן נציג של היועץ המשפטי לממשלה?

יוליה מלינובסקי: היה צריך להיות.

שלי יחימוביץ': היה אמור להיות.

שלי יחימוביץ': יתירה ממזה, ביקשו ממני לבוא.

שלי יחימוביץ': יש לנו זמן לעוד דובר אחד בלבד.

יוליה מלינובסקי: מראש העין תושבים הגיעו.

יוליה מלינובסקי: זה מאוד חשוב לשמוע תושבים.

<אורי שושני: שמי שושני אורי, אני תושב יהוד.

שלי יחימוביץ': אורי, ממש במשפט, אחרת אני אעבור על תקנון הכנסת.

<אורי שושני: בפברואר התקבלה החלטה אצלנו במועצת העיר לגבות את היטל השמירה.

<אורי שושני: מיד קמה צעקה בעיר, מחאה, אפילו עצומה, 1,600 תושבים חתמו על העצומה, מה שהניע את חברי מועצת העיר לבוא אחרי חודשיים ולהחליט שמורידים את היטל השמירה.

<אורי שושני: ראשת העיר איימה במעמד זה שאם היטל השמירה יבוטל, תבוטל גם השמירה.

<אורי שושני: היא פנתה למשרד הפנים, וכאן יש לי טענה למשרד הפנים, שזה לקח חודשיים, ועוד חודשיים משרד המשפטים, כדי לקל אישור לבטל את חוק העזר.

<אורי שושני: אנחנו המשכנו לשלם במשך חמישה חודשים - - -

שלי יחימוביץ': אורי, אין לנו זמן לכל הסיפור הזה.

שלי יחימוביץ': אמרתי לך משפט אחד, כבר שמענו עשרה.

<אורי שושני: אני מסיים.

שלי יחימוביץ': אני מודה לך.

שלי יחימוביץ': ברור.

שלי יחימוביץ': התושבים מתנגדים, כך גם ראש העין.

שלי יחימוביץ': הכול ברור.

<אורי שושני: כן.

שלי יחימוביץ': חברים, אני מסכמת.

שלי יחימוביץ': אני חייבת לומר, זה לא נושא שהכרתי.

שלי יחימוביץ': חברת הכנסת יוליה מלינובסקי הסבה את תשומת לבי.

שלי יחימוביץ': גם קראתי את דוחות המבקר בעניין.

שלי יחימוביץ': עוד לפני שאני נכנסת לסוגיה אם ההיטל הזה נחוץ או לא נחוץ, ועל פניו זה לא - - -.

שלי יחימוביץ': הוא נשען על אירוע היסטורי מצער ביותר בקורות מדינת ישראל, אבל האירוע הזה לא מתקיים יותר.

שלי יחימוביץ': זה כאילו נפרצה פרצה ומנצלים את הפרצה הזאת כדי לגבות עוד מס.

שלי יחימוביץ': אין לי התנגדות אוטומטית לגביית מסים, כידוע לחלק מהאנשים כאן.

שלי יחימוביץ': זה בסדר גמור, זה פררוגטיבה של המדינה לגבות מס באופן שבו היא מחליטה לפי צרכים לאומיים.

שלי יחימוביץ': זה בסדר.

שלי יחימוביץ': אבל כאן הדבר שזועק לשמיים הוא הפרטצ'יות של הדבר הזה.

שלי יחימוביץ': זאת אומרת, לא היתה שום בדיקה יסודית אם ההיטל הזה נחוץ, האם הוא משרת את הצרכים שלשמם הוא נגבה, בכל הרשויות.

שלי יחימוביץ': רמת המענה הנמוכה למשרד הפנים היא כזאת שהיא כשלעצמה מעידה על כך שאי אפשר לקיים בדיקה יסודית מכיוון שהרשויות המקומיות, שחלקן מעוניינות בהטלת ההיטל, בכלל לא חוזרות למשרד הפנים.

שלי יחימוביץ': מה זה הדבר הזה?

שלי יחימוביץ': זה נשמע בלתי סביר מבחינת מינהל תקין.

שלי יחימוביץ': ולכן, חידוש התקנות באווירה הזאת של חוסר הידיעה נשמע מאוד-מאוד לא רציני, וקצת הוא נשמע כמו היענות לרחשי לבם ומאווייהם של ראשי רשויות, ושוב אני אומרת, אני מבינה אותם.

שלי יחימוביץ': יכול להיות שלו אני ראש רשות, הייתי מאוד רוצה להמשיך לגבות את ההיטל הזה כדי לספק שירותים יותר טובים לתושבים.

שלי יחימוביץ': זה לגיטימי לחלוטין.

שלי יחימוביץ': הם רוצים לדאוג לאנשים שבחרו בהם ושאותם הם מייצגים ודואגים לשלומם.

שלי יחימוביץ': אבל אז אנחנו ניצבים בפני הסוגיה המאוד-בעייתית שברשויות חלשות מן הסתם, עומק הבנייה הוא נמוך יותר, אם בכלל, ולכן מראש הן נהנות מאבטחה מעטה יותר.

שלי יחימוביץ': כפי שאמרה כאן חברת הכנסת שיזמה את הדיון הזה, יש משהו מאוד-מאוד לא שוויוני כי זו תפקידה של הממלכה והמדינה לדאוג לביטחון אזרחיה.

שלי יחימוביץ': זה לא תפקידו של כל שריף מקומי, וחלילה אני לא מכנה במילה 'שריף', אבל אנחנו לא במערב הפרוע שבו כל אחד על-פי רצונו ועל-פי יכולתם של תושביו.

שלי יחימוביץ': וכאן יש איזושהי צרימה גם ברמה העקרונית, שזה באמת לא מעניינו של המבקר, אבל גם ברמת הביצוע, וברמת הביצוע והבקרה, אי אפשר לתת תשובה לסוגיה העקרונית.

שלי יחימוביץ': לכן הוועדה גם תפנה לשר הפנים ותבקש ממנו לשקול מחדש את עניין ההיטל.

שלי יחימוביץ': אני לא אומרת לבטל אותו, אני לא מכתיבה מדיניות בעניין הזה.

שלי יחימוביץ': אני לא יודעת, אני לא יכולה לתת תשובה אם הוא מוצדק או לא מוצדק, אבל אף אחד פה סביב השולחן לא יכול לתת לי את התשובה אם הוא מוצדק או לא מוצדק.

שלי יחימוביץ': זאת בדיוק הבעיה, וחבל שהיועץ המשפטי לא נמצא כאן.

שלי יחימוביץ': אני אסכם את הדיון הזה.

שלי יחימוביץ': אנחנו נפנה גם ליו"ר ועדת הפנים, גם לשר הפנים וגם ליועץ המשפטי, ונבקש מהם לבדוק את הסוגיה היטב לפני שמאריכים את התקנות.

שלי יחימוביץ': תודה רבה לכולכם.